Motivaciono pismo

Poštovani nakon 21 godine kliničkog iskustva u službi anestezije na Klinici za kardiohirurgiju Univerzitetskog Kliničkog Centra Srbije i nakon 11 godina pedagoškog rada na Medicinskom Fakultetu Univerziteta u Beogradu odlučio sam da se kandidujem za mesto člana predsedništva odnosno Upravnog odbora Udruženja anesteziologa i intenzivista Srbije.

O mom prethodnom radu (kako u uslovima "normalnog funkcionisanja", tako i za vreme pandemije COVID 19) i doprinosu zajednici anesteziologa Srbije ovom prilikom ne želim da pišem već želim da podelim sa vama svoje viđenje funkcionisanja našeg Udruženja, ono za šta bih se zalagao, u naredne 4 godine:

1. ***Nastavak edukacije i podizanje nivoa znanja svih anesteziologa*** – i u najtežim trenucima u prethodnom periodu nije prestajao rad na edukaciji, širenju znanja i najsavremenijih vodiča za tretman najugroženijih bolesnika kroz on-line ili sastanke uživo. U narednom periodu osnovne kontinuirane medicinske edukacije za članove UAIS-a moraju da ostanu redovne, besplatne i svima dostupne.
2. ***Inicijativa za edukaciju veštine: HITNA KRIKOTIROIDOTOMIJA*** – u narednom periodu svi anesteziolozi, od najmlađih specijalizanata do najstarijih specijalista, trebalo bi da prođu edukacione kurseve otežanog disajnog puta i da ovladaju tehnikom hitne krikotiroidotomije kao poslednje opcije u slučaju najgogoreg scenarija: nemogućnosti ventilacije niti intubacije. Članovi Upravnog odbora iz različitih krajeva Srbije zajedno sa svojim saradnicima bi bili odgovorni za pokrivenost kursevima hitne krikotiroidotomije i organizovanje edukacije u različitim regionima odnosno bolnicama Srbije.
3. ***Implementacija ERAS protokola*** – podrška inicijativi za implementaciju ERAS protokola /Early recovery after surgery/u svim bolnicama i svim granama hirurgije.
4. ***Organizacija mreže ECMO* centara Srbije** – postojanje samo jednog ECMO centra u Sremskoj Kamenici nije dovoljno za čitavu Republiku Srbiju. Mišljenja sam da svaki Univerzitetski Centar – Novi Sad, Beograd, Niš i Kragujevac treba da ima svoj ECMO centar. ECMO centar zahteva multidisciplinarni tim, ali inicijativa anesteziološkog Udruženja može da bude pokretač formiranja ovih centara.
5. ***Vraćanje "Reanimacije" pod okrilje našeg Udruženja –*** zvanične kurseve priznate od strane ERC-a u Srbiji ne organizuju anesteziolozi iako jedino u nazivu naše specijalizacije piše da smo specijalisti ***Reanimatologije***. Udruženje anesteziologa Srbije bi trebalo u narednom periodu zajedno sa Ministarstvom zdravlja, Olimpijskim komitetom Srbije i Crvenim krstom Srbije da pokrene kampanju edukacije čitavog stanovništva Republike Srbije, od osnovnih škola, preduzeća, sportskih udruženja do staračkih domova o osnovnim merama održavanja života – ***Basic life support***- i korišćenja ***automatskog eksternog defibrilatora*** - AED. Mišljenja sam da jedino anesteziolozi u Srbiji imaju kapaciteta i dovoljno znanja da pokrenu ovu itekako važnu kampanju***.***
6. ***Organizovanje zajedničkih sastanaka sa Udruženjem anesteziologa Republike Srpske i drugih anestezioloških Udruženja iz regiona*** – najmanje jednom godišnje održavanje zajedničkog stručnog sastanka sa Udruženjem anesteziologa Republike Srpske. Najmanje jednom godišnje održavanje stručnog sastanka na teritoriji Kosova i Metohije.
7. ***Edukacija mladih anesteziologa za pisanje naučnih radova i naučnoistraživački rad i podizanje nivoa kvaliteta časopisa Udruženja – SJAIT.*** U odnosu na neke druge specijalnosti anesteziolozi se manje bave naučnoistraživačkim radom i pisanjem naučnih radova, pre svega zbog preopterećenosti poslom i manjkom slobodnog vremena, ali i zbog nedostaka adekvatne praktične edukacije u toku specijalizacije iz ove oblasti. Zbog toga je neophodno omogućiti mladim specijalistima i specijalizantima jednodnevne kurseve-smernice za pisanje naučnih radova.
8. ***Povezivanje sa drugim Udruženjima anesteziologa – Evrope, Amerike, Rusije, Kine, Japana...***
9. ***Pisanje nacionalnih vodiča i preporuka iz oblasti anesteziologije i intenzivnog lečenja***

Kao što se vidi ima dosta posla, ali zajedno sa predsednikom Udruženja, ostalim članovima Upravnog odbora i svim članovima Udruženja u naredne 4 godine smatram da možemo da ostvarimo većinu zacrtanih ciljeva.

Srdačan pozdrav,

Doc dr Dejan Marković